作者:施惠《幽閨記》
標題:滴溜子
內容:(末捧詔上)一封的，一封的，傳達聖聰；天顏喜，天顏喜，滿門詔封。九重紅雲簇擁，龍章出鳳墀，蒙恩受寵。五拜山呼，稽首鞠躬。奉天承運皇帝詔曰：夫婦乃人倫所重，節義為世教所關；邇者世際阽危，失之者眾矣。茲爾文科狀元蔣世隆，講婚禮於急遽之時，從容不苟；妻王瑞蘭，待媒妁於流離之際，貞節自持。夫不重婚，尚宋弘之高誼；婦不再嫁，邁令女之清風。使樂昌之破鏡重圓，致陶谷之斷絃再續。兵部尚書王鎮，保邦致治，有撥亂反正之才；解組歸閒，無貪位慕祿之行。陀滿興福出自忠良，實非反叛。父遭排擯，朕實悔傷；萌櫱尚存，天意有在。今爾榮魁武榜，互結姻緣。蔣世隆授開封府尹，妻王氏封懿德夫人。陀滿興福世襲昭勇將軍，妻蔣氏封順德夫人。尚書王鎮，歲支粟帛，與見任同。嗚呼！彝倫攸序，爾宜欽哉！謝恩！(眾)萬歲，萬歲，萬萬歲！。